Per Clausen (EL), 2010-11-04:
Vi er i Enhedslisten i udgangspunktet meget tilfredse med, at der nu ligger et lovforslag, som regulerer forholdene for kalkuner i produktionen af slagtekalkuner.
Det er vi, fordi det jo er en sag, der har været længe undervejs, men man må sige, at her i afslutningsfasen har Justitsministeriet leveret tingene til tiden, forstået på den måde, at Folketinget tilbage i 2009 lavede en beretning, der sagde, at der skulle ligge et lovforslag i denne folketingssamling.
Og det må man jo sige at der er levet op til fra Justitsministeriets side på eksemplarisk vis.
Når vi dengang syntes, det var nødvendigt at indskærpe en tidsfrist for Justitsministeriet, hænger det jo lidt sammen med det, man også kan læse ud af bemærkningerne, nemlig at det jo har været en forholdsvis lang proces, der har været, med at nå frem til det her lovforslag.
Man har sådan set
Bag ved det gemmer sig så den kendsgerning, at arbejdet var gået i stå frem til oktober 2008, hvor man, formentlig på baggrund af en meget omfattende kritik af de vilkår, som slagtekalkuner blev budt i Danmark, fra dyrlægernes side i deres blad blev gjort opmærksom på, at her nok var noget, man burde gøre noget ved.
Det gav anledning til, at Enhedslisten stillede en række spørgsmål i Folketinget, og det gav anledning til, at vi fremsatte et beslutningsforslag.
Og det er jo fuldstændig rigtigt, som også tidligere ordførere har været inde på, at det sådan set er af stor vigtighed at få vedtaget de her forbedringer, fordi forholdene har været helt, helt uacceptabelt dårlige.
Det er også glædeligt i dag at konstatere, at både Venstre og Det Konservative Folkeparti nu nærmest er begejstrede tilhængere af det her lovforslag, for da vi behandlede Enhedslistens beslutningsforslag, som på mange måder er parallelt med det lovforslag, der nu ligger, var holdningen både fra Venstre og Det Konservative Folkeparti jo, at forholdene i grunden var gode nok, som de var.
Men det er godt, at man har fået en større erkendelse på det her område.
I selve forslaget vil jeg fremhæve nogle ting, som vi stadig væk godt vil diskutere i udvalgsarbejdet, og det vigtigste er sådan set spørgsmålet om belægningsgrader, som andre også har været inde på.
Det er nok rigtigt, at det, om man så må sige, videnskabelige grundlag for at udtale sig om, hvor store belægningsgraderne skal være, for at det har negativ betydning for dyrevelfærden, er forholdsvis begrænset.
Det fremgår jo også af den rapport, som man lovgiver på baggrund af.
Men det er Enhedslistens opfattelse, at ikke mindst muligheden for at kontrollere dyrenes tilstand er reduceret, fordi slagtningen i stor udstrækning foregår i Tyskland.
Det, som jo er et af de store problemer, er, hvad den her høje belægningsgrad betyder for trædepuderne, og hvordan tilstanden er der.
Det er noget, som man normalt ville kunne gennemføre en fornuftig og effektiv kontrol af på slagterierne, og den er jo vanskelig, måske nærmest umulig at gennemføre, fordi slagtningen foregår i Tyskland.
Så derfor tror jeg nok, at vi fra Enhedslistens side allerede nu kan annoncere, at vi i lighed med Dyrenes Beskyttelse og andre dyreværnsorganisationer og Det Dyreetiske Råd er af den opfattelse, at man skal reducere belægningsgraderne, og at vi nok også vil stille et ændringsforslag til lovforslaget, som indeholder det.
Så er der nogle problemer, som bliver forstærket af, at både æglægningen, kan man sige, og slagtningen sker i Tyskland.
Dels er det et spørgsmål om, hvordan man sikrer behandlingen af dyrene i den første fase af deres liv, dels er der hele spørgsmålet om transport; kalkunerne bliver jo udsat for en langvarig transport.
De regler, man har på EU-området, som regulerer det, er efter Enhedslistens opfattelse klart utilstrækkelige, og derfor er det rigtig, rigtig ærgerligt, at vi ikke har mulighed for at stramme op på de regler i forhold til den forordning, der ligger på EU-området. Vi kunne måske godt indimellem finde på at lave ting, der var på kanten af EU-reglerne, hvis det var nødvendigt for at sikre dyrevelfærden, men jeg har nok en opfattelse af, at det er der næppe flertal for i Folketinget i den her sag.
Men det, man da så i hvert fald må sikre sig, er, at den forordning, som gælder på området, bliver overholdt.
Det diskuterede vi tilbage i 2009 om der var sikkerhed for, og dengang fik jeg det klare indtryk fra justitsministeren, at det ville man sikre sig fremadrettet at der kom styr på.
Og det vil vi også i udvalgsarbejdet interessere os for, for at sikre os, at når vi nu får vedtaget den her lovgivning, undergraves de forbedringer, der ligger i den, ikke af, at man i transporten af kalkunerne til slagteriet overtræder de regler, som gælder. Vi har den forhåbning, som også andre har givet udtryk for, at det bliver muligt at udvikle en slagteriproduktion af kalkunerne her i Danmark, så man kan få en slagteproces, som foregår i Danmark.
Det er både transportmæssigt, dyrevelfærdsmæssigt og beskæftigelsesmæssigt en stor fordel, hvis det kan lade sig gøre.